पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. सिविल अस्पताल के सिक न्यूबोर्न केयर यूनिट (एसएनसीयू) में मंगलवार को साढ़े 6 घंटे बिजली गुल रही। 24 घंटे एसी पर चलने वाले एसएनसीयू की इक्यूबेटर्स और मॉनिटर बंद होने से भर्ती नवजात शिशुओं के परिजनों में खलबली मच गई। इस दौरान यहां 14 नवजात भर्ती थे। वैकल्पिक व्यवस्था नहीं होने से परिजनों को अपने बच्चों को इलाज के लिए दिल्ली सफदरजंग का रुख करना पड़ा।
जेनरेटर भी खराब
सिविल अस्पताल के एसएनसीयू में छह बजे अचानक बिजली गुल हो गई। आम तौर पर एसएनसीयू की बिजली में फॉल्ट आने पर जेनरेटर से बिजली आपूर्ति की जाती है। लेकिन अधिकारियों की लापरवाही से यहां जेनरेटर भी दो दिनों से खराब है। काफी मशक्कत के बाद अस्पताल के बिजली कर्मियों को फॉल्ट का पता चला। केबल दो-तीन जगहों से ब्लास्ट हो गई थी। दोपहर 12.30 तक बिजली आपूर्ति चालू हो सकी।
अभिभावकों में गहरा रोष
अस्पताल प्रबंधन ने चिकित्सकों से सभी गंभीर मरीजों को रेफर करने के लिए कहा। सुबह 8 बजे डॉक्टरों के पहुंचते ही मरीजों के परिजनों ने उन्हें घेर लिया। अभिभावक राजीव नगर निवासी मदन लाल ने बताया कि अस्पताल प्रशासन अच्छा व्यवहार नहीं करता। बेटी की हालत बेहद खराब है। 28 अप्रैल से उसे भर्ती किया गया है। यदि रेफर करते हैं तो दिल्ली ले जाने की हालत भी बच्ची की नहीं है। जय बिजेंद्र ने बताया कि उसके जुड़वां बच्चे हैं। दोनों का इलाज 9 मई से चल रहा है। बिजली नहीं होने से गर्मी से बच्चे तड़प रहे हैं।
नहीं था वेंटीलेटर पर नवजात शिशु
चिकित्सकों ने बताया कि जिस समय बिजली गई उस समय वेंटिलेटर पर कोई बच्चा नहीं था। यदि वेंटिलेटर पर कोई बच्चा होता तो उसकी जान को खतरा हो सकता था।
चिकित्सक भी परेशान
एसएनसीयू में उस समय तीन चिकित्सक थे। बाल रोग विशेषज्ञ डॉ. एमपी शर्मा ने बताया कि वेंटिलेटर पर कोई शिशु नहीं होने से किसी को रेफर करने की जरूरत नहीं पड़ी। जो बच्चे मॉनिटर पर थे, उनकी जांच करने में दिक्कत जरूर आई।
एसएनसीयू में 14 भर्ती
रात दो बजे से ही एसएनसीयू की बिजली ने आंख मिचौली शुरू कर दी थी। इस दौरान चिकित्सकों के कमरे व नर्सो के कमरे की लाइट गुल हो गई, लेकिन बच्चों के दोनों हॉल की लाइटें जलती रहीं। सुबह 6 बजे अचानक धमाके की आवाज के साथ एसएनसीयू की बिजली चली गई। चिकित्सकों ने इसकी सूचना अस्पताल प्रशासन को दी।
दो को किया रेफर
एसएनसीयू में भर्ती 14 नवजात शिशुओं में से दो-तीन को उनकी हालत को देखते हुए छुट्टी दे दी गई। 14 में दो नवजात शिशुओं को मॉनिटर पर और 12 को इक्यूबेटर पर रखा गया था। हालांकि गंभीर स्थिति में इलाज के लिए आने वाले दो नवजात शिशुओं को दिल्ली सफदरजंग रेफर करना पड़ा।
अधिकारी मौन
एसएनसीयू में 6 घंटे बिजली गुल रहने का जवाब किसी भी जिला स्वास्थ्य अधिकारी के पास नहीं है। जिला स्वास्थ्य अधिकारी दौरे में अस्पताल की खूबियां तो बढ़-चढ़कर बताते हैं, लेकिन खामियों और मरीजों की समस्याओं पर चुपी साध लेते हैं।सिविल सर्जन डॉ. बीके राजोरा ने भी इस बारे में प्रधान चिकित्सा अधिकारी से संपर्क करने की बात कही।
दो साल पहले 45 लाख की लागत से तैयार
दो साल पहले 45 लाख की लागत से सिविल अस्पताल के गंभीर नवजात शिशुओं के लिए इसे तैयार किया गया है। इस बीच कई बार चिकित्सकों की कमी तो एसएनसीयू में मॉनिटर खराब होने की वजह से नवजात शिशुओं को रेफर करना पड़ा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mar_Deva hin_Deva hin_Deva hin_Deva zho_Hant eng_Latn